b"\n_START_ARTICLE_\nSoz\xc3\xb2pol\n_START_SECTION_\nHist\xc3\xb2ria\n_START_PARAGRAPH_\nSoz\xc3\xb2pol \xc3\xa9s una de les m\xc3\xa9s antigues ciutats de la costa tr\xc3\xa0cia del mar Negre de Bulg\xc3\xa0ria. El primer assentament est\xc3\xa0 datat a l'Edat del Bronze. Les exploracions submarines de la regi\xc3\xb3 del port revelen vestigis d'habitatges, cer\xc3\xa0mica, ossos i eines del mil\xc2\xb7lenni I aC. A la badia s'han descobert moltes \xc3\xa0ncores del 2000 aC i del 1000 aC._NEWLINE_La ciutat, anomenada primer Antheia, va ser fundada a Tr\xc3\xa0cia, a la vora del Pont Eux\xc3\xad, en un illot, per Anaximandre (nascut al 610-609 aC), al capdavant dels colonitzadors milesis. El nom va ser aviat canviat per Apol\xc2\xb7l\xc3\xb2nia, a causa d'un temple dedicat a Apol\xc2\xb7lo, en el qual hi havia una famosa i colossal est\xc3\xa0tua del d\xc3\xa9u de 9 m d'alt, realitzada per Calamis, que seria traslladada a Roma per Lucul\xc2\xb7le i empla\xc3\xa7ada al Capitoli. En diverses \xc3\xa8poques, Apol\xc2\xb7l\xc3\xb2nia va ser coneguda com a Apol\xc2\xb7lonia P\xc3\xb2ntica  (Apol\xc2\xb7l\xc3\xb2nia del mar Negre, l'antic Eux\xc3\xad) i com a Apol\xc2\xb7l\xc3\xb2nia Magna (Gran Apol\xc2\xb7l\xc3\xb2nia )._NEWLINE_Les monedes, les primeres que es van encunyar al segle IV aC, mostren un \xc3\xb3s i la imatge d'Apol\xc2\xb7lo. Les monedes imperials, que continuen fins a la primera meitat del segle III i la Taula de Peutinger, tamb\xc3\xa9 contenen el nom d'Apol\xc2\xb7l\xc3\xb2nia. Per\xc3\xb2 en el Periplus Ponti Euxini, de l'any 130-31, i a les Notitiae Episcopatuum ja hi figura el nom de Soz\xc3\xb2polis. El 1328 Cantacuz\xc3\xa8ne (ed. Bonn, I, 326) parla d'una gran i populosa ciutat. La illeta est\xc3\xa0 avui connectada amb terra ferma per una estreta llengua de terra. Soz\xc3\xb2polis, la turca Sizebolou, la b\xc3\xbalgara Soz\xc3\xb2pol, es troba a l'actual prov\xc3\xadncia de Burg\xc3\xa0s, Bulg\xc3\xa0ria. Els seus 3.000 habitants, gaireb\xc3\xa9 exclusivament grecs, vivien de la pesca i l'agricultura. _NEWLINE_La ciutat es constitueix en centre naval i comercial en els segles seg\xc3\xbcents. Va mantenir fortes relacions pol\xc3\xadtiques i comercials amb les ciutats de la Gr\xc3\xa8cia antiga, com Milet, Atenes, Corint, Heraclea P\xc3\xb2ntica i amb les illes de Rodes, Quios, Lesbos, etc. La seva influ\xc3\xa8ncia comercial als territoris tracis estava basada en un tractat amb els reis odrisis que datava del segle V aC._NEWLINE_El s\xc3\xadmbol de la ciutat, l'\xc3\xa0ncora, est\xc3\xa0 present en totes les monedes encunyades a Apol\xc2\xb7l\xc3\xb2nia des del segle VI aC, la qual cosa prova la import\xc3\xa0ncia del seu comer\xc3\xa7 mar\xc3\xadtim. La rica ciutat aviat es va convertir en un important centre cultural. en aquella \xc3\xa8poca va ser anomenada Apol\xc2\xb7l\xc3\xb2nia Magna._NEWLINE_Ocupada successivament per bizantins, b\xc3\xbalgars i otomans, Soz\xc3\xb2pol va ser destinada a Bulg\xc3\xa0ria al segle XIX.\n_START_SECTION_\nHist\xc3\xb2ria eclesi\xc3\xa0stica\n_START_PARAGRAPH_\nSoz\xc3\xb2pol va ser cristianitzada ben aviat. Consten bisbes residint all\xc3\xa0 des d'almenys el 431. S\xc3\xb3n coneguts almenys vuit bisbes (Le Quien, Oriens Cristi\xc3\xa0 I, 1181): Atanasi (431), Pere (680), Eutimi (787) i Ignasi (869) (tots ells pertanyents a l'Esgl\xc3\xa9sia cat\xc3\xb2lica romana); Teodosi (1357), Joanic, que va arribar a ser Patriarca de Constantinoble el (1524), Filoteus(1564) i Joasap (1721) (tots ells pertanyents a l'Esgl\xc3\xa9sia ortodoxa oriental). Aquesta llista \xc3\xa9s nom\xc3\xa9s enunciativa, at\xc3\xa8s que la seu encara existia entre els grecs._NEWLINE_\xc2\xa0_NEWLINE_Des de l'exist\xc3\xa8ncia de la seu episcopal fins que es va constituir l'arquebisbat d'Adrian\xc3\xb2polis, es va convertir en el segle IV en una metr\xc3\xb2poli sense seus episcopals; va desapar\xc3\xa8ixer potser temporalment amb la conquesta turca, per\xc3\xb2 va reapar\xc3\xa8ixer m\xc3\xa9s tard._NEWLINE_En 1808 va ser unida a la seu d'Agat\xc3\xb2polis. El titular residia a Agat\xc3\xb2polis, anomenada Akht\xc3\xa9bolou en \xc3\xa8poca otomana, al vilayet d'Adrian\xc3\xb2polis (Edirne, en la Turquia europea)._NEWLINE_\xc2\xa0_NEWLINE_Eubel (Hierarchia catholica medii aevi, I, 194) esmenta quatre bisbes llatins del segle IV._NEWLINE_El bisbat est\xc3\xa0 incl\xc3\xb2s en la llista de seus titulars de l'Esgl\xc3\xa9sia Cat\xc3\xb2lica com a Soz\xc3\xb2polis a Haemimonto i com sufrag\xc3\xa0nia d'Adrian\xc3\xb2polis a Haemimonto._NEWLINE_L'art va florir en l'era cristiana. Les antigues icones i magn\xc3\xadfiques talles en fusta en les icon\xc3\xb2stasis s\xc3\xb3n un notable \xc3\xa8xit de l'artesania d'aquests temps. L'arquitectura de les cases al nucli antic del Renaixement el converteix en un lloc \xc3\xbanic per visitar avui."